b'\n_START_ARTICLE_\nManliherica M1886\n_START_SECTION_\nRazvoj\n_START_PARAGRAPH_\nPu\xc5\xa1ke enostrelke so postale zelo zaostale po uvedbi prve evropske repetirke Vetterli M1869 \xc5\xa1vicarskega izvora, ki je imela 12-strelni nabojnik. Tako je lahko vojak napolnil 12 nabojev in jih le z repetiranjem, brez dodatnega polnenja hitro zaporedoma izstrelil. S tem se je strelna mo\xc4\x8d vsakega vojaka izjemno pove\xc4\x8dala. V 80. letih 19. stoletja je tudi v Avstro-Ogrski za\xc4\x8delo postajati jasno, da je enostrelna pu\xc5\xa1ka Werndl postala zastarela. Avstro-ogrska vojska se je tega zavedala in je kmalu pri\xc4\x8dela prve poskuse. _NEWLINE_Na teh poskusih se je posebej izkazala Manliherica M.85 s premovle\xc4\x8dnim zaklepom, izum Ferdinanda Mannlicherja. Uporabljala je standardne naboje 11x58 R Werndl M.77, njena posebnost pa je bila uporaba 5-strelnega kovinskega okvir\xc4\x8dka (paketka), ki se je v nabojnik vstavil skupaj z naboji. Ob izstrelitvi zadnjega naboja iz je okvir\xc4\x8dek iz nabojnika izsko\xc4\x8dil sam (kot pri kasnej\xc5\xa1i ameri\xc5\xa1ki M1 Garand). V primerjavi s polnjenjem vsakega naboja posebej je paketno polnjenje zahtevalo znatno manj \xc4\x8dasa. Vojska je naro\xc4\x8dila izdelavo 5500 teh pu\xc5\xa1k za temeljito voja\xc5\xa1ko preizku\xc5\xa1njo. Do oktobra 1885 so v Steyrju izdelali 5000 pu\xc5\xa1k in jih razdelili izbranim enotam Avstro-ogrske vojske. Obse\xc5\xbena strelska in terenska vadba je potrdila, da je ta pu\xc5\xa1ka ustrezna za uporabo, to je odprlo mo\xc5\xbenost uvedbe oro\xc5\xbeja v redno oboro\xc5\xbeitev. _NEWLINE_12. januarja 1887 je cesar Franc Jo\xc5\xbeef I. dovolil uvedbo manliherice pod imenom Repetier-Gewehr M1886 (repetirna pu\xc5\xa1ka M1886). Skupno je bilo izdelanih okoli 100.000 kosov. Ta razli\xc4\x8dica se je od prej\xc5\xa1nje (M1885) razlikovala predvsem po shrambi za strelivo, merkih in strelivu, ki ga je uporabljala._NEWLINE_Shramba za strelivo se je razlikovala po tem, da je ob polnitvi zadnjega (petega) naboja okvir\xc4\x8dek prosto padel na tla skozi odprtino na dnu shrambe za strelivo._NEWLINE_Zadnji merek se je iz ravnega tipa spremenili v izbo\xc4\x8denega polkro\xc5\xbenega. Pu\xc5\xa1ka je imela poleg navadnih merkov tudi posebne stranske, ki so bili namenjeni streljanju salv (ve\xc4\x8d pu\xc5\xa1k naenkrat). Ta taktika streljanja je predvidevala, da je pri ve\xc4\x8djem \xc5\xa1tevilu krogel na oddaljeno tar\xc4\x8do ve\xc4\x8dja mo\xc5\xbenost, da ena od njih zadane tar\xc4\x8do. Navadni merki so bili nastavljivi za razdalje 300-1500 korakov, stranski pa 1600-2300 korakov._NEWLINE_Naboj je ostal enakih dimenzij kot M.77, dobil pa je tr\xc5\xa1o kroglo, mo\xc4\x8dnej\xc5\xa1o polnitev stisnjenega \xc4\x8drnega smodnika in novo ime; M.86.'